RO Jurnalul Oficial al Uniunii Europene L 22/1

REGULAMENTUL (UE) NR. 61/2014 AL COMISIEI

din 24 ianuarie 2014

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor ciromazin, fenpropidin, formetanat, oxamil și tebuconazol din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru ciromazin și oxamil au fost stabilite în anexa II și în partea B din anexa III la Regulamentul (CE) nr. 396/2005. Pentru fenpropidin, formetanat și tebuconazol, LMR-urile au fost stabilite în partea A din anexa III la regulamentul respectiv.

(2) Pentru ciromazin, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a recomandat reducerea LMR-urilor pentru tomate și vinete. Pentru alte produse, ea a recomandat creșterea LMR-urilor existente.

(3) Autoritatea a concluzionat că, în ceea ce privește LMR-urile pentru ciromazin în fetică, salată, rucolă, fasole (în stare proaspătă cu păstaie), mazăre (în stare proaspătă cu păstaie) și țelină, unele informații nu erau disponibile și că este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(4) Autoritatea a concluzionat că, în ceea ce privește LMR-urile pentru ciromazin în plantele aromatice, nu există informații disponibile și este necesară o analiză suplimentară din partea responsabililor cu gestionarea riscurilor. Ținând cont de informațiile suplimentare privind bunele practici agricole furnizate de Țările de Jos și deoarece nu există niciun risc pentru consumatori, LMR-urile pentru aceste produse ar trebui să fie stabilite în anexa II la Regulamentul (CE) nr. 396/2005 la nivelul actual. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(5) Autoritatea a indicat că utilizarea evaluată pentru ciromazin în scarolă poate ridica probleme de protecție a consumatorilor. LMR pentru acest produs ar trebui stabilită la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(6) Ciromazinul este o substanță farmacologic activă în medicina veterinară. În ceea ce privește produsele care provin de la ovine, LMR-urile pentru acestea ar trebui stabilite la același nivel cu cel prevăzut în Regulamentul (UE) nr. 37/2010 al Comisiei (3), deoarece se prevede că expunerea prin utilizarea în medicamentele de uz veterinar este mai ridicată decât prin utilizarea în produsele de protecție a plantelor.

(7) Pentru fenpropidin, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a propus modificarea definiției reziduului. Aceasta a recomandat reducerea LMR-urilor pentru banane, ovăz, secară, grâu și sfeclă de zahăr. Pentru alte produse, ea a recomandat creșterea sau menținerea LMR-urilor existente.

(8) Pentru formetanat, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Ea a recomandat menținerea LMR-urilor existente pentru tomate.

(9) Autoritatea a concluzionat că, în ceea ce privește LMR-urile pentru formetanat în pepenii galbeni și pepenii verzi, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate.

(10) Autoritatea a concluzionat că, în ceea ce privește LMR-urile pentru formetanat în strugurii de masă și de vin, căpșuni, ardei, castraveți, fasole cu păstăi, praz și dovlecei, nu au fost informații disponibile și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(11) Autoritatea a indicat că LMR existentă pentru formetanat în dovlecei poate ridica probleme de protecție a consumatorilor.

(12) În contextul unei proceduri de obținere a autorizației de utilizare a unui produs de protecție a plantelor care conține substanța activă formetanat pe caise, piersici/nectarine, struguri de masă și de vin, căpșuni, ardei, castraveți, pepeni galbeni, dovleci, pepeni verzi, salată și scarolă, a fost depusă o cerere în conformitate cu articolul 6 alineatul (1) din Regulamentul (CE) nr. 396/2005 pentru modificarea LMR-urilor existente.

(13) În conformitate cu articolul 8 din Regulamentul (CE) nr. 396/2005, această cerere a fost evaluată de statul membru în cauză, iar raportul de evaluare a fost înaintat Comisiei.

(14) Autoritatea a evaluat cererea și raportul de evaluare, analizând în special riscurile pentru consumatori și, după caz, pentru animale, și a emis un aviz motivat cu privire la LMR-urile propuse (6). Ea a înaintat acest aviz Comisiei și statelor membre și l-a pus la dispoziția publicului.

(15) Autoritatea a concluzionat, în avizul său motivat, că, în ceea ce privește utilizarea formetanatului pe caise, datele prezentate nu sunt suficiente pentru a stabili o nouă LMR. Ea a indicat că LMR-urile propuse pentru căpșuni, ardei, castraveți și dovlecei pot ridica probleme de protecție a consumatorilor. LMR-urile pentru aceste produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(16) Referitor la toate celelalte utilizări, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a luat în considerare cele mai recente informații privind proprietățile toxicologice ale substanței formetanat. Nici expunerea pe toată durata vieții la această substanță prin consumul tuturor produselor alimentare care pot conține substanța respectivă, nici expunerea pe termen scurt ca urmare a unui consum ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).

(17) Pentru oxamil, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (7). Ea a recomandat menținerea LMR-urilor existente pentru anumite produse.

(18) Autoritatea a concluzionat că, în ceea ce privește LMR-urile pentru oxamil în portocale, mandarine, banane, tomate, vinete, castraveți, castraveți cornișon și dovlecei, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. În ceea ce privește LMR-urile pentru portocale, mandarine și cartofi, autoritatea a concluzionat că este necesară o analiză suplimentară a valorilor pentru evaluarea riscurilor din partea responsabililor cu gestionarea riscurilor, ținând cont de limita specifică de determinare în studiile privind reziduurile.

(19) Autoritatea a indicat că noile utilizări evaluate pentru oxamil în ardei, pepeni galbeni și pepeni verzi, precum și LMR existentă pentru ardei pot ridica probleme de protecție a consumatorilor. LMR-urile pentru aceste produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(20) Pentru tebuconazol, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (8). Autoritatea a propus modificarea definiției reziduului. Aceasta a recomandat reducerea LMR-urilor pentru mere, pere, caise, piersici, struguri de masă, căpșuni, mure, zmeură, afine, merișoare, coacăze, agrișe, boabe de soc, morcovi, păstârnac, pătrunjel rădăcină, usturoi, tomate, castraveți, dovleci, pepeni verzi, broccoli, conopidă, căpățâni de varză, praz, sparanghel, boabe de soia, secară, grâu și lapte provenit de la rumegătoare. Pentru alte produse, ea a recomandat creșterea sau menținerea LMR-urilor existente.

(21) Autoritatea a concluzionat că, în ceea ce privește LMR-urile pentru tebuconazol în cireșe, struguri de vin, mure de câmp, barba-caprei, vinete, pepeni galbeni, țelină, arahide, boabe de orez, hamei, mirodenii (semințe) și chimen, unele informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. În ceea ce privește chimenul, este necesar să se ia în considerare informațiile suplimentare cu privire la bunele practici agricole furnizate de Austria și să se stabilească LMR pentru acest produs la același nivel ca pentru grupul de mirodenii (provenite din semințe).

(22) Autoritatea a concluzionat că, în ceea ce privește LMR-urile pentru tebuconazol în varza creață, fasole (în stare proaspătă, cu și fără păstăi), mazăre (proaspătă, cu păstăi), semințele de floarea-soarelui și sfecla de zahăr, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru varza creață, semințele de floarea-soarelui și sfecla de zahăr ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005. Ținând cont de observațiile partenerilor comerciali ai Uniunii și deoarece nu există niciun risc pentru consumatori, LMR-urile pentru fasole (în stare proaspătă, cu și fără păstăi) și mazăre (în stare proaspătă, cu păstăi) ar trebui incluse în anexa II la Regulamentul (CE) nr. 396/2005 la nivelul actual. LMR-urile pentru fasole (în stare proaspătă, cu și fără păstăi) și mazăre (în stare proaspătă, cu păstăi) vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(23) Autoritatea a indicat că utilizarea evaluată pentru tebuconazol în varza chinezească, precum și LMR-urile existente pentru mere, pere, cireșe, vișine, piersici, struguri de masă și de vin și varză chinezească ar putea ridica probleme de protecție a consumatorilor. LMR pentru varza chinezească ar trebui stabilită la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(24) În ceea ce privește substanța tebuconazol în citrice, cu excepția portocalelor, în salată și alte plante de salată, în arpagic, în pătrunjel și în leguminoasele uscate, autoritatea a emis avize privind LMR-urile pentru aceste produse (9) (10). Deoarece avizele respective conțin informații suplimentare care nu au fost anterior la dispoziția autorității, este necesar să fie luate în considerare.

(25) În ceea ce privește substanța tebuconazol în prune, usturoi, ceapă, porumb dulce, anghinare, fasole uscată, arahide, boabe de soia, semințe de bumbac, hamei și organe comestibile de mamifere, Comisia Codex Alimentarius (CCA) (11) a adoptat LMR-urile prevăzute în Codex (CXL-uri) pentru tebuconazol. Deoarece aceste CXL-uri sunt susținute de o evaluare actualizată a autorității, este oportun să se țină cont de ele, cu excepția CXL-urilor care nu sunt sigure pentru consumatorii din Uniune și pentru care Uniunea a prezentat o rezervă către CCA (12).

(26) În ceea ce privește produsele pentru care nu au fost raportate autorizații relevante sau toleranțe la import la nivelul Uniunii și pentru care nu există LMR-uri în Codex, autoritatea a concluzionat că este necesară o analiză suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, ar trebui stabilite LMR-uri pentru aceste produse la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(27) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(28) Prin urmare, Regulamentul (CE) nr. 396/2005 ar trebui modificat în consecință.

(29) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(30) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(31) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(32) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active în și pe produsele enumerate în lista de mai jos, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse legal înainte de 14 august 2014:

1. ciromazin și fenpropidin: toate produsele;

2. formetanat: toate produsele, cu excepția strugurilor de masă și de vin, a tomatelor, a vinetelor, a dovleceilor, a pepenilor galbeni, a dovlecilor și a pepenilor verzi;

3. oxamil: toate produsele, cu excepția ardeilor;

4. tebuconazol: vinul și toate celelalte produse, cu excepția merelor, a perelor, a cireșelor, a vișinelor, a piersicilor, a strugurilor de masă și de vin și a verzei chinezești.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Regulamentul se aplică de la 14 august 2014, cu excepția formetanatului în strugurii de masă și de vin, tomate, vinete, pepeni galbeni, dovleci și pepeni verzi, în cazul cărora se va aplica de la data intrării în vigoare.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 24 ianuarie 2014. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for cyromazine according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru ciromazin în conformitate cu articolul 12 din Regulamentul (CE) nr. 396/2005]. EFSA Journal 2011; 9(7):2326. [52 pp.]

(3) Regulamentul (UE) nr. 37/2010 al Comisiei din 22 decembrie 2009 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală (JO L 15, 20.1.2010, p. 1).

(4) Autoritatea Europeană pentru Siguranța Alimentară; Review of the existing maximum residue levels (MRLs) for fenpropidin according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru fenpropidin în conformitate cu articolul 12 din Regulamentul (CE) nr. 396/2005]. EFSA Journal 2011; 9(8):2333. [42 pp.]

(5) Autoritatea Europeană pentru Siguranța Alimentară; Review of the existing maximum residue levels (MRLs) for formetanate according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru formetanat în conformitate cu articolul 12 din Regulamentul (CE) nr. 396/2005]. EFSA Journal 2010; 8(10):1832. [30 pp.]

(6) Autoritatea Europeană pentru Siguranța Alimentară; Reasoned opinion on the modification of the existing MRL for formetanate in various crops (Aviz motivat privind modificarea LMR-urilor existente pentru formetanat în vederea utilizării pe diverse culturi). EFSA Journal 2012; 10(8):2866. [35 pp.]

(7) Autoritatea Europeană pentru Siguranța Alimentară; Review of the existing maximum residue levels (MRLs) for oxamyl according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru oxamil în conformitate cu articolul 12 din Regulamentul (CE) nr. 396/2005]. EFSA Journal 2010; 8(10):1830. [34 pp.]

(8) Autoritatea Europeană pentru Siguranța Alimentară; Review of the existing maximum residue levels (MRLs) for tebuconazole according to Article 12 of Regulation (EC) No 396/2005 [Reexaminarea limitelor maxime de reziduuri (LMR) existente pentru tebuconazol în conformitate cu articolul 12 din Regulamentul (CE) nr. 396/2005]. EFSA Journal 2011; 9(8):2339. [96 pp.]

(9) Autoritatea Europeană pentru Siguranța Alimentară; Modification of the existing MRLs for tebuconazole in pulses (Modificarea LMR-urilor existente pentru tebuconazol în vederea utilizării pe leguminoase). EFSA Journal 2011; 9(6):2282. [30 pp.]

(10) Autoritatea Europeană pentru Siguranța Alimentară; Reasoned opinion on the modification of the existing MRLs for tebuconazole in citrus (except oranges), lettuce and other salad plants, parsley and chives [Aviz motivat privind modificarea LMR-urilor existente pentru tebuconazol în vederea utilizării pe citrice (cu excepția portocalelor), lăptucă și alte salate, pătrunjel și arpagic]. EFSA Journal 2012; 10(9):2898. [37 pp.]

(11) Rapoartele Comitetului Codex privind reziduurile de pesticide sunt disponibile la adresa:

http://www.codexalimentarius.org/download/report/777/REP12_PRe.pdf

Programul comun FAO/OMS privind standardele alimentare, Comisia Codex Alimentarius. Apendicele II și III. Cea de a 35-a sesiune. Roma, Italia, 2-7 iulie 2012.

(12) Sprijin științific pentru pregătirea unei poziții a UE în cadrul celei de a 44-a sesiuni a Comitetului Codex privind reziduurile de pesticide (CCPR). EFSA Journal 2012; 10(7):2859. [155 pp.]